**Opći uvjeti sudjelovanja na Tjednu karijera 2021.**

Ovaj tekst navodi Opće uvjete sudjelovanja na Tjednu karijera 2021. u organizaciji Centra za podršku studentima i razvoj karijera Fakulteta organizacije i informatike (u daljnjem tekstu: CPSRK FOI). Molimo Vas da ih pažljivo pročitate.

Za vrijeme sudjelovanja na Tjednu karijera 2021. primjenjuju se sljedeći Opći uvjeti sudjelovanja, kao i svi primjenjivi zakoni Republike Hrvatske.

Fakultet organizacije i informatike (FOI) kao organizator nastojat će osigurati poštivanje svih preporuka Hrvatskog zavoda za javno zdravstvo (HZJZ) vezane uz sprječavanje zaraze bolešću COVID-19, međutim ne preuzima odgovornost ako studenti i Poduzeća samoinicijativno odluče neke preporuke zanemariti (npr. ako prilikom sudjelovanja na Karijernom španciru ne nose zaštitnu masku za lice ili ne drže propisani razmak).

**1. OPĆI UVJETI ZA PODUZEĆA**

**1.1. Opći uvjeti sudjelovanja na Tjednu karijera 2021**

Pravo sudjelovanja na Tjednu karijera 2021. imaju Poduzeća s kojima CPSRK FOI ima formaliziranu suradnju putem jednog od paketa.

**1.2. Pristanak na primjenu Općih uvjeta**

Svojim sudjelovanjem na Tjednu karijera sudionici neopozivo pristaju na primjenu Općih uvjeta te na pravni odnos s organizatorom (CPSRK FOI).

**1.3. Korištenje podataka Poduzeća**

Sudjelovanjem na Tjednu karijera 2021. Poduzeća daju suglasnost za objavu i korištenje sljedećih podataka poduzeća: ime Poduzeća, internetska stranica, logotip, imena i prezimena te fotografije zaposlenika tijekom provođenja aktivnosti (radionice, panel diskusije, Karijerni špancir, Pitch poslodavaca i predstavljanje proizvoda/tehnologija). Navedeni podaci koristit će se putem CPSRK FOI portala, CPSRK aplikacije (CPSRKapp), CPSRK FOI društvenih mreža, tiskanih/digitalnih plakata te potencijalno u medijskim prijenosima/objavama Tjedna karijera 2021. i drugim oblicima promocije samog događaja za širu javnost.

**1.4. Zaštita osobnih podataka zaposlenika Poduzeća**

Ukoliko organizatori (CPSRK FOI) i drugi djelatnici FOI-ja dobiju saznanja o dodatnim osobnim podacima zaposlenika Poduzeća, obvezuju se da će ih čuvati u tajnosti te da ih neće prenositi trećim osobama niti koristiti za daljnje poslovanje (osim podataka navedenih u prethodnoj točki).

**2. OPĆI UVJETI ZA STUDENTE**

**2.1. Opći uvjeti sudjelovanja na Tjednu karijera 2021.**

Sudjelovanjem u aktivnostima Tjedna karijera 2021. studenti imaju mogućnost samostalnog predstavljanja Poduzećima te davanja osobnih podataka za dobivanje posla/prakse kod Poduzeća ili za neki drugi oblik suradnje.

**2.2. Pristanak na primjenu Općih uvjeta**

Sudjelovanjem na bilo kojoj od aktivnosti Tjedna karijera, studenti prihvaćaju Opće uvjete, kao i sva ostala pravila i uvjete korištenja sadržaja.

**2.3. Korištenje podataka**

Podatke studenata CPSRK FOI će koristiti za praćenje povratnih dojmova o predstavljenim sadržajima Poduzeća, za sudjelovanje u nagradnoj igri Tjedna karijera 2021., odabir i objavu dobitnika nagrada, za statistiku posjećenosti pojedinim događajima te mogućnosti umrežavanja s poslodavcima putem CPSRKapp.

**2.4. Zaštita osobnih podataka**

CPSRK FOI se obvezuje pružati zaštitu osobnih podataka studenata sukladno pozitivnim zakonskim propisima o zaštiti osobnih podataka, na način da prikuplja samo nužne, osnovne podatke o studentima koji će se prijaviti za sudjelovanje na aktivnostima Tjedna karijera 2021., a koji se nalaze na profilu pojedinog studenta te na evidencijskim listama prisutnosti. Ostali podaci koji se mogu prikupiti od studenata: fotografije tijekom sudjelovanja na aktivnostima, povratne ocjene i komentari.

**3. IZMJENA I DOPUNA OPĆIH UVJETA**

CPSRK FOI zadržava pravo jednostrane izmjene i/ili dopune ovih Općih uvjeta, bez prethodne obavijesti te neće biti odgovoran za moguće posljedice proizašle iz takvih promjena. Navedene izmjene i/ili dopune stupaju na snagu objavom na Internet stranicama Tjedna karijera 2021.